ຫວຽດນາມສະໜັບສະໜູນລະບອບລະບຽບການຫຼາຍຝ່າຍເພື່ອການພັດທະນາແບບຍືນຍົງ
ທ່ານຮອງ ນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມຝ້າມບີງມິນ
ວັນທີ 24/9, ໂດຍຕາງໜ້າລັດຖະບານຫວຽດນາມ, ທ່ານຮອງ ນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມຝ້າມບີງມິນ ໄດ້ກ່າວບົດປະກອບຄຳເຫັນທີ່ວາລະປະຊຸມຂັ້ນສູງໃນກອງປະຊຸມສະມັດຊາໃຫຍ່ ສ.ປ.ຊ ຊຸດທີ 71 ຢູ່ນິວຢອກ, ອາເມລິກາ. ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມຝ້າມບີງໄດ້ສະແດງຄວາມວິຕົກກັງວົນຕໍ່ໜ້າບັນຫາເສດຖະກິດໂລກຟື້ນຟູຊັກຊ້າ, ລັດທິປົກປ້ອງເພີ່ມທະວີຂຶ້ນ, ບັນດາສິ່ງທ້າທາຍຕໍ່ຄວາມໝັ້ນຄົງດ້ານສະບຽງອາຫານ, ຄວາມຂາດແຄນຊັບພະຍາກອນທຳມະຊາດ, ການປ່ຽນແປງຂອງດິນຟ້າອາກາດ, ໄພທຳມະຊາດ, ໂລກລະບາດ, ໄພກໍ່ການຮ້າຍພວມເພີ່ມຂຶ້ນຢູ່ຫຼາຍແຫ່ງ. ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມຝ້າມບີງມິນ ເນັ້ນໜັກວ່າ :
“ ການສຳຜັດຫຼາຍຝ່າຍເພື່ອພ້ອມກັນຊຸກຍູ້ແກ້ໄຂບັນດາບັນຫາ ແລະ ສິ່ງທ້າທາຍລວມພວມກາຍເປັນມາດຕະການແກ້ໄຂຢ່າງມີປະສິດທິຜົນ ແລະ ຍາວນານຍ້ອນບໍ່ມີປະເທດໃດໜຶ່ງ, ເຖິງວ່າຈະໃຫ່ຍຫຼືນ້ອຍ, ຮັ່ງມີຫຼືທຸກຍາກ ກໍບໍ່ອາດຮັບມືດ້ວຍຕົນເອງໄດ້, ພິເສດເມື່ອບັນດາບັນຫາສັນຕິພາບ, ຄວາມໝັ້ນຄົງ ແລະ ການພັດທະນາຍາມໃດກໍຜູກພັນ, ປະສານສົມທົບເຂົ້າກັນ ແລະ ມີການໜູນຊ່ວຍຊຶ່ງກັນ ແລະ ກັນ. ພ້ອມກັນນັ້ນ, ບັນດາລະບອບລະບຽບການຫຼາຍຝ່າຍ ກໍແມ່ນບ່ອນເພື່ອໃຫ້ບັນດາປະເທດສ້າງຄວາມກົມກ່ຽວດ້ານຜົນປະໂຫຍດ, ຄຸ້ມຄອງຄວາມບໍ່ລົງລອຍກັນ ແລະ ການຂັດແຍ້ງເປັນຢ່າງດີ. ຫວຽດນາມສະໜັບສະໜູນການເພີ່ມທະວີການເຄື່ອນໄຫວຂອງກົນໄກຫຼາຍຝ່າຍ, ພິເສດແມ່ນ ສ.ປ.ຊ ”
(ແຫຼ່ງຄັດຈາກ VOV)